als_Latn dik_Latn sag_Latn
Ndërhyn kryebashkiaku, sot pritet që futbollistët të mbushin “xhepat” dhe të jenë me moral të lartë para sfidës me beratasit ku kërkohet me çdo kusht fitorja
Sapo mori dijeni kryetari baskisë së Gjirokastrës që është njëkohësisht edhe president i ekipit Luftëtarit, z. Flamur Bime se futbolistët kishin dy muaj pa marrë rrogat, urdhëroi shefin e klubit Sefedin Braho, të bëjë gati listat e pagesës për futbollistët. Kjo parregullsi erdhi ngaqë u largua nga detyra e shefit të klubit, A.Nora dhe Braho ende nuk është ingranuar në detyrën e re, aq më shumë kur është fjala për çështje financiare. Sipas S.Brahos ditën e hënë listat do të jenë gati dhe me kthimin mbas pushimeve të fundjavës, lojtarët do të marrin pagat e dy muajve. Në listë pagesë përfshihen 30-lojtarët e federuar dhe shuma dihet që është e diferencuar.
Presidenti Bime duke i qëndruar korrekt marrëveshjes me futbollistët, ende nuk është shprehur për rezultatet jo të mira të ekipit dhe urdhri për t’u paguar sipas kontratës. Kjo tregon se ka ende besim se ekipi do të dalë nga gjendja jo e mirë ku ndodhet aktualisht dhe heshtjen ndaj tyre duket se e përdor si element mobilizimi dhe të mos i ngarkojë më shumë nga ç’duhet psikologjikisht. Luftëtari ka një ndeshje të vështirë në javën e tretë të kampionatit ku do të luaj në Berat me Tomorin dhe vetëm fitorja ja kthen besimin për të pretenduar Superligën.
Nga ana e tij trajneri B.Devolli i ka lënë dy ditë pushim futbollistët, por u ka kujtuar në përfundim të stërvitjes, ditën e premte, se kërkon më shumë impenjim dhe përkushtim në stërvitje gjatë gjithë javës së ardhshme. Fakti që shtatë titullarë nuk janë në gjendjen e duhur fizike dhe pritet e hëna të kthehen në skuadër,e ka detyruar trajnerin Devolli të pres kthimin e tyre dhe më pas të vër në zbatim planin e stërvitjes.
Në Berat nuk u zënë “besë” gjirokastritëve
Në Berat është mësuar lajmi se skuadra e Luftëtarit do të vijë me shumë mungesa të rëndësishme dhe kryesisht lojtarë titullarë. Luftëtari, veç të tjerave, vjen në Berat me dy humbje radhazi në shtëpi, dhe ku në mënyrë të natyrshme pritet reagimi i kësaj skuadre në javën e tretë. Tek Tomori nuk i zënë “besë” mungesave dhe problemeve që ka Luftëtari, madje ata e konsiderojnë ndoshta edhe si një strategji për të vënë në gjumë beratasit dhe të marrin lehtë ndeshjen ndaj gjirokastritët.
“Ata edhe mund të kenë arsye të vërteta që shfaqen me deklarata për të thënë se kanë momentalisht mungesa të shumta, por në të vërtetë kjo mund të jetë edhe strategji e tyre për të na vënë ne në gjumë. Ndaj, nga ana jonë në mënyrë të veçantë, nuk duhet kurrsesi që të biem “preh” e këtyre deklaratave, por të vijojmë punën për t’u përgatitur sa më mirë që të jetë e mundur. Sepse, sado mungesa të ketë skuadra kundërshtare dhe ku të ketë arsye të vërteta për të mos qenë me përbërje të plotë, sërish ne jemi koshientë se do të luajmë ndaj Luftëtarit që ka një emër të madh.
Aq më tepër që ne vijmë pas humbjes dramatike ndaj Butrintit në Sarandë, dhe besojmë se sportdashësit tanë do të jenë një faktor i rëndësishëm për përkrahjen ndaj bluzinjve. Për ne nuk ka alternativë tjetër veç fitores dhe lojës bindëse ndaj Luftëtarit, ku tre pikët jo vetëm që na afrojnë me kreun, por lëmë në pozitë të vështirë edhe kundërshtarin në betejën për Superligë”, ka mbyllur deklaratën e tij mbrojtësi peqinas i Tomorit, Daniel Ramazani.
Bualli: Tek Bylisi po rilind, fierakët gabuan me mua
Eugen Bualli, është mbrojtësi i linjës së djathtë në radhët e Bylisit, i cili fillimet e karrierës i ka pasur tek moshat e Apolonisë. Është i datëlindjes 1994 dhe prej dy sezoneve ka luajtur me ekipin e Apolonisë edhe pse me minutazh të shkurtuar. Gjatë periudhës së seleksionimit, stafi i Apolonisë vendosi që ta huazojë, por ai nuk pranoi dhe tërhoqi letrat për të vijuar karrierën tek Bylisi. Bualli, nuk është rastësisht një futbollist profesionist, sepse ai është nipi i mbrojtësit të njohur fierak që ka luajtur edhe me Bylisin, Dashnor Bitës.
Tashmë, që po luan titullar në Ballsh, ai gjen rastin dhe thumbon edhe stafin e Apolonisë. “Unë po luaj në Ballsh dhe më vjen mirë dhe jam i bindur që pas pak kohës, stafi i skuadrës së Apolonisë do të bëhet pishman që mua më la të iki. Meritoja më tepër resp0ekt, në krahasim me disa futbollistë që erdhën aty, duke qenë se unë kam dalë nga Akademia e Apolonisë. Megjithatë, jam shumë mirë në Ballsh dhe do të bëj maksimumin tim që me ekipin tim të ri të luaj në Superligë ashtu si dhe daja im, Dashnor Bita. Në Ballsh, jemi një grup me lojtarë të moshave 19-22 vjeç, por ka edhe fierakë të tjerë që Apolonia u mbylli derën në verë si: gega dhe Sako. Ndaj të tre, do të ngjisim Bylisin në Superligë si për t’i dhënë leksion edhe stafit fierak”, ka pohuar mbrojtësi 19 vjeçar, Eugen Bualli, që ka qenë titullar në dy sfidat e para të Bylisit me Lushnjën dhe Shkumbini, të dyja të fituara nga mallakastriotët.
Gega: Naftëtari di si mundet Lushnja
Një prej futbollistëve më të njohur dhe me përvojë tek skuadra kuçovare si mesfushori Ardian Gega, në prag të sfidës me Lushnjën, është optimist. Ai, fton tifozët dhe ka besim se ky Naftëtar i ka të tëra mundësitë që të mposhtë ekipin e Lushnjës. “Ashtu siç kemi punuar me shumë përkushtim dhe seriozitet në javën e kaluar, edhe kjo javë pritet që të jetë po kaq impenjative nga ana e skuadrës sonë. Ndaj Lushnjës, do të shihni në fushën e lojës, një naftëtar edhe më solide, madje ne do të hyjmë në fushë vetëm për të fituar edhe pse kundërshtari ka një nga ekipet më të mira të së Parës. Por, ne kemi vite që luajmë bashkë dhe pjesë me e madhe e lojtarëve me eksperiencë të madhe në të Parën. Ftoj tifozët që të na mbështesin në fundjavë dhe ta kthejmë në festë’, ka pohuar Gega.
Dinamo përmirëson sulmin, në Librazhd për fitore
Dinamo, pasi ka bërë dje pushim absolut, do të dalë sot në fushën e stërvitjes, ku edhe do të nisë përgatitjet për sfidën e radhës që do të luajë me Sopotin në Librazhd. Është një përballje mjaft e vështirë për blutë, me një kundërshtar modest, që vjen nga Kategoria e Dytë, por që në dy javët e para ka marrë pikët maksimale. Sopoti, vjen në këtë sfidë pas një fitore në transfertën me Luftëtarin, ndërkohë që blutë arritën që të barazonin në “shtëpi” me Naftëtarin. Megjithatë, blutë e trajnerit të apasionuar Dritan Mehmeti, sot do të dalin në stërvitje dhe do të mendojnë gjatë gjithë javës vetëm për të mundur Sopotin. Skuadra ka kualitete, ndërsa në testin me Kamzën, ekipi i Dinamos, ka përmirësuar dukshëm sulmin dhe do të synojë që në Librazhd të rikthehet tek fitorja, në mënyrë që të jetë sa më pranë kreut, duke qenë se objektivi mbetet Superliga.
Koçi: Dinamo ka vetëm emrin, Sopoti nuk ndalet
Lirazhdasit pas barazimit në miqësoren e së shtunës në Cërrik e cila ka rezultuar pozitive për trajnerin Gentian Stojku, ka bërë pushim absolut dje, ndërsa sot do të dalë në fushën e stërvitjes për të nisur përgatitjet për takimin e radhës me Dinamon. Ndonëse, nuk dihet ende se ku do të luhet takimi. Në një prononcim për gazetën “Sport Ekspres”, portieri i Sopotit, Lorenc Koçi, është shprehur: “Miqësorja me cërrikasit ka qenë e interpretuar mirë nga ana jonë, sepse kemi luajtur bukur por vetëm goli na ka munguar. Pra, jemi rritur shumë kohët e fundit, ku dy fitoret radhazi, na e kanë shtuar “oreksin” për të bërë më shumë në javët e ardhshme. Këtë fundjavë presim në “shtëpi” ekipin e Dinamos, me shumë traditë dhe që ka bërë histori në futbollin shqiptar. Ne, do të luajmë me maksimumin tonë dhe jam i bindur që do të marrim fitoren e tretë radhazi, pasi bluve u ka mbetur vetëm emri”, ka pohuar “gardiani” i skuadrës së Sopotit, Lorenc Koçi.
Tërbuni, stafi optimist para Ilirisë
Zëvendës-trajneri i skuadrës së Tërbunit, Donald Marseli, është i bindur se do të ruhet ecuria e rezultateve pozitive. Sipas Marselit, ekipi, do të luajë edhe me Ilirinë për fitore. “Tërbuni, do të synojë fitoren për të kapur vendin e parë. Në ndeshjet e para, në kampionat dhe në Kupë, ne arritëm që të marrim maksimumin. Skuadra, ndaj Ilirisë do të hyjë në fushë vetëm për fitore. Kemi treguar se ne dimë të luajmë shumë mirë edhe jashtë fushës, ndaj edhe në Fushë-Krujë, ne duam pikët maksimale. Luajmë në një grup shumë të fortë, me rivalitet, por unë kam besim se me kualitete që kemi dhe me punën që kemi bërë ne si staf, pa harruar edhe mbështetjen e madhe të tifozëve, do të marrim pikët maksimale”, ka pohuar për “Sport Ekspres”, Marseli.
Besëlidhja, mbrojtësi Shytani piketon kreun
Sot, Besëlidhja grumbullohet për të vijuar stërvitjen në kuadër të sfidës së radhës ndaj Veleçikut. Dy takimet e para Besëlidhja i ka fituar, ndonëse me rezultat minimal, por mjaftojnë pikët e plota që po e shtynë drejt diferencës në krye të grupit të Veriut. Mbrojtësi i djathtë Arbër Shytani që njëkohësisht është edhe zv. kapiten, që për të cilin është sezoni i katërt që luan për ngjyrat e Besëlidhjes, gjatë një bisede për “Sport Ekspres” shprehet optimist dhe njëkohësisht i vendosur në realizimin e objektivit të ngjitjes në Superligë. “Sfidën e radhës e kemi në shtëpi ndaj Veleçikut, që momentalisht mban kreun, por me pikë të barabarta me ne, sfidë që po vlerësohet maksimalisht nga të gjithë, pasi duam që të marrim fitoren e radhës, për të forcuar pozitat në krye të grupit A.
Lajm i mirë është se trajner i ka që të gjithë futbollistët në dispozicion, pasi koha e gjatë mes dy ndeshjeve, ka bërë që edhe ndonjë futbollist që ka pësuar ndonjë dëmtim të lehtë deri ditën e sfidës të rehabilitohet plotësisht”, tha mbrojtësi i djathtë, shkodrani Arbër Shytani. Presidenca e Besëlidhjes e kryesuar nga Gjok Noka ka bërë një investim të madh në merkaton e kësaj vere, kjo për ta ngjitur skuadrën në Superligë, për këtë të gjithë janë të vendosur, por edhe besojnë në këtë.
Zani: Mamurrasi si ekip Superlige, ndaj Tiranës u binda
“Isha mjaft i bindur se do të arrija një rezultat pozitiv ndaj Tiranës, – është shprehur fillimisht trajneri i skuadrës së Mamurrasit, Ylber Zani. “Pa asnjë ndrojtje ky grup përballet me të mëdhenjtë e futbollit shqiptar, – ka shtuar më tej tekniku mamurrzak. “Arritëm një fitore morali, ndaj një ekipi shumë të njohur në Superligë si Tirana, ndaj nuk mund të mbetemi në eufori, por të shohim përpara. Natyrisht që kjo është një meritë e presidentit Ded Ndreca në riformatimin e ekipit duke i dhënë mundësitë si asnjëherë tjetër qytetit që të përfaqësohet me një skuadër plot me kualitete. Ai ka sjellë dhe dy donatorë të tjerë Mark Boçi dhe Brian Syzo që po qëndrojnë pranë djemve të ekipit.
Kemi një ndeshje të vështirë në fundjavë ndaj Kavajës e cila kërkon mobilizim total nga i tërë grupi për të arritur rezultatin e duhur”, – përfundon trajneri i Mamurrasit, Zani. Adelajda Hima
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn